Source: https://www.postimees.ee/316550/riigikohus-tuhistas-ooklubis-kakelnud-meelis-lao-oigeksmoistmise
Timestamp: 2019-11-12 08:34:23+00:00
Document Index: 162300

Matched Legal Cases: ['Riigikohus ', 'Riigikohus ', 'kohus ', 'riigikohus ', 'kohus ', 'kohus ', 'kohus ', 'kohus ']

Riigikohus tühistas ööklubis kakelnud Meelis Lao õigeksmõistmise - Krimi - Postimees: Värsked uudised Eestist ja välismaalt
22. september 2010, 15:36
Riigikohus tühistas ööklubis kakelnud ärimehe Meelis Lao õigeksmõistmise ning saatis tema süüasja tagasi Tallinna ringkonnakohtusse uueks arutamiseks.
Riigikohtu kriminaalkolleegium märkis esmalt, et vastupidiselt Lao kaitsjate hinnangule oli kriminaalmenetluse alustamine Lao suhtes õigustatud.
Samuti märkis riigikohus, et ringkonnakohus leidis õigesti, et Lao tegu ei saa kvalifitseerida avaliku korra rikkumisena. «Kaklust nägid küll pealt mitmed ööklubi külastajad, kuid samas ei anna see asjaolu alust rääkida avaliku korra rikkumisest, kuna lisaks sellele, et tegu näevad pealt kõrvalised, asjasse mittepuutuvad isikud, tuleb tuvastada ka, et juhtunu nimetatud isikute avalikku õigusrahu piisavalt intensiivselt rikkus,» märkis riigikohus.
Samuti nõustus riigikohus ringkonnakohtuga, et Lao tegu ei saa käsitleda ka kehalise väärkohtlemisena, kuna kannatanule antud rusikahoop ei põhjustanud kannatanu enda väitel talle valu. Samas leidis kolleegium, et ringkonnakohus oleks pidanud analüüsima, kas Lao tegevust võib kvalifitseerida kehalise väärkohtlemise katsena. «Enne õigeksmõistva otsuse tegemist peab kohus omal algatusel kontrollima, kas süüdistatava tegu vastab mõnele muule karistusseaduse normile, mille järgi oleks see tegu võimalik ümber kvalifitseerida,» leidis riigikohus.
Kui Harju maakohus mõistis Lao tänavu 19. jaanuaril süüdi vägivalda kasutades sooritatud avaliku korra raskes rikkumises ning määras talle 21 315-kroonise rahalise karistuse, siis ringkonnakohus leidis tänavu 12. aprillil, et Lao süü pole tõendatud ja mõistis mehe õigeks.